**Покана към организации на български граждани и изборни доброволци в Белгия и Люксембург за партньорство и съдействие в подготовката и провеждането на изборите за президент и вицепрезидент и за народни представители на 14 ноември 2021 г.**

Уважаеми дами и господа, драги сънародници,

Във връзка с назначените на 14 ноември 2021 г. избори за президент и вицепрезидент и за народни представители, на 16 септември българското посолство в Брюксел изпрати ноти, с които поиска съгласието на компетентните власти в Белгия и Люксембург за провеждането на изборите на тяхна територия. Очакваме положителен отговор в близките дни.

На 24 септември Централната избирателна комисия обяви местата извън страната, включително в Белгия и Люксембург, в които ще се образуват избирателни секции по реда на чл. 14, т. 1 и т. 3 от Изборния кодекс, както следва:

**Белгия (15 места):**

Антверпен 1

Антверпен 2 - Берхем

Антверпен 3 - Мерксем

Брюксел (Посолство 1)

Брюксел (Посолство 2)

Брюксел - Етербек

Брюксел - ПП на РБ към ЕС 1

Брюксел - ПП на РБ към ЕС 2

Брюксел - Скарбек

Варегем

Гент 1

Гент 2 - Синт Амандсберг

Льовен

Маасмехелен

Хаселт

**Люксембург (2 места):**

Люксембург

Люксембург – Щрасен.

Допълнителни секции могат да бъдат разкрити и на места, за които са получени 40 и повече заявления.

При подготовката и провеждането на предишните избори на 4 април и 11 юли т.г. осъществихме ползотворно сътрудничество с отделни организации на българи и местни граждански инициативи в Белгия и Люксембург, както и с десетки изборни доброволци, които ни помогнаха да намерим подходящи изборни помещения, добре подготвени и мотивирани членове на секционните избирателни комисии, както и да предоставим точна и полезна информация на всички желаещи да гласуват.

Днес отново отправяме покана за партньорство и съдействие към организации на българи и граждански инициативни, както и към всеки изборен доброволец в Белгия и Люксембург, който желае да допринесе за активното и информирано участие на българските граждани в предстоящите избори.

С какво бихте могли да подпомогнете дейността по подготовката и организацията на изборите?

* **Полезни контакти с местните власти и администрация**. След получаване на официално разрешение от централните власти в Белгия и Люкксембург, посланикът ще изпрати писма до кметовете на всички общини, където се предвижда образуването на избирателни секции. С тези писма ще поискаме тяхното съгласие и съдействие за разкриване на избирателни секции в съответните общини. Очакваме местните български организации, инициативи и доброволци също да установят и поддържат работни контакти с общинската администрация за уреждане на практически въпроси.
* **Осигуряване на подходящи изборни помещения**. За голяма част от изборните секции ще се опитаме да ползваме същите помещения, както на предишните избори, които предоставиха отлични условия за провеждане на изборния ден, с удобно разположение и лесен достъп. За някои от секциите ще разчитаме на Вашето съдействие да потърсим нови подходящи помещения, включително в партньорство с местните власти.
	+ Моля обърнете внимание на следната разпоредба на Изборния кодекс: организациите на българските граждани в съответното място могат да правят предложения за местоположението на избирателните секции до ръководителите на дипломатическите представителства. Предложенията се правят не по-късно от 19 октомври 2021 г. и се публикуват незабавно на интернет страниците на дипломатическите представителства.
* **Осигуряване на мотивирани и подготвени доброволци за членове на секционни избирателни комисии**. Надяваме се, че всички изборни доброволци, които бяха членове на СИК на предишни избори, включително на изборите през април и юли т.г., отново ще заявят своето желание и готовност да се включат в избирателни комисии на изборите през м.ноември, което ще гарантира отлична организация и безпроблемно протичане на изборния ден. Ще разчитаме и на други изборни доброволци, които имат желание и се чувстват мотивирани и подготвени за тази отговорна задача. Допълнително на нашата Фейсбук страница на адрес https://www.facebook.com/BulgariaInBrussels ще отправим покана за заявяване на желание за доброволци за членове на СИК.
	+ Централната избирателна комисия назначава във всяка секционна избирателна комисия по един член, предложен от министъра на външните работи. **Предложението на министъра на външните работи може да бъде направено въз основа на предложения от организации на български граждани в съответната страна**. Организациите на българи в Белгия и Люксембург могат да изпращат предложенията си до посланика на РБ в Брюксел не по-късно от 28 октомври 2021 г.
* Призоваваме Ви да работим заедно и за **по-добра информираност на българската общност в Белгия и Люксембург за предстоящите избори**, която да гарантира висока избирателна активност и възможност на всеки желаещ да упражни правото си на глас.

Повече подробности относно условията и реда за образуване на избирателните секции извън страната и за назначаване съставите на секционните избирателни комисии при произвеждане на изборите на 14 ноември може да видите в съответното решение на ЦИК на адрес: <https://www.cik.bg/bg/decisions/556/2021-09-17>.

С уважение,

Пламен Бончев,

Посланик на Република България в

Белгия и Люксембург